
Hallgatói negatív attitűdök és tapasztalatok vizsgálata a sport és testnevelés területén

Bevezetés. A negatív attitűdök és a hátrányos megkülönböztetés az élet számos területét átszövik, beleértve a sportkörnyezetet és a testnevelést, mely alól az egyetemi és a versenysportolói közeg sem kivétel (Vertommen és mtsai., 2018). A hátrányos megkülönböztetés negatív hatással lehet a mentális egészségre (Coggen és mtsai., 2003), a tanulmányi eredményekre (Juvonen, 2010), illetve a sport iránti szeretetre (Jewett és mtsai., 2019).
Célkitűzés és hipotézisek. Kutatásunk célja az előítéletesség és hátrányos megkülönböztetés specifikus formáinak vizsgálata férfi egyetemi hallgatók körében, valamint a probléma mértékének feltárása. A dolgozat kitér a hátrányos megkülönböztetés kapcsolatára a mentális egészséggel, a társadalmi távolsággal és a homonegativitással, valamint a versenysportban megjelenő előítéletességre.
Minta és módszer. A vizsgálat célcsoportját 18 év feletti férfi egyetemi hallgatók (BME, MTSE) alkották (N=123; Mage=22,29; SD=5,20). A vizsgálati személyek a demográfiai kérdéseken túl több kérdőívből álló tesztbattériát (Bogardus-féle Társadalmi Távolság; Modern Homonegativitás Skála; Mentális Egészség Teszt) töltöttek ki egy internetes platformon.
Eredmény. A résztvevők leggyakrabban a középiskolai testnevelésórán (47,2%) és az edzéseken, illetve öltözőkben (29,3%) találkoztak a hátrányos megkülönböztetéssel. Ez legtöbbször a szexuális irányultságra vonatkozott (31,7%), elsődleges megjelenési formája pedig a verbális agresszió volt. A hátrányos megkülönböztetést nem tapasztalt kitöltők szignifikánsan reziliensebbek, mint azok, akik tapasztaltak ilyet (t=-3,34; p<0,01). Szignifikánsan homonegatívabbnak bizonyultak a versenysportolók a nem versenysportolókkal szemben (t=1,742, p<0,01), illetve a heteroszexuálisok a nem heteroszexuálisokkal szemben (t=10,592, p<0,01). A heteroszexuális kitöltők mintáján a homonegativitás és a mentális jóllét között szignifikáns pozitív irányú gyenge kapcsolatot találtunk (r=,301; p<0,01), azonban ez a kapcsolat a nem heteroszexuális mintán nem jelenik meg.
Összefoglalás. Eredményeinek tükrében fontosnak tartjuk felhívni a figyelmet a hátrányos megkülönböztetés különböző formáinak megjelenésére öltözői környezetben, különös tekintettel a középiskolai testnevelési órákra és a versenysport színterére, ezzel összehangban pedig a prevenció szükségességére. A testnevelési órákat és edzéseket megelőző megfelelő környezet és légkör biztosítása tovább erősítheti a testnevelési órák és edzések már ismert pozitív hatásait.



